La delegació de Comerç i Mercats convida un any més a viure el comerç local per Nadal
13 de desembre 2022

![](/media/eumlae5b/c1_mini_m1_presentacion_campañanavidadcomerciolocal_img_7799.jpg?width=850&height=566.9886363636364)

El departament de Comerç i Mercats de l'Ajuntament de Sagunt, en col·laboració amb les associacions de comerciants del municipi, ha presentat la campanya de foment de les compres en els establiments de proximitat amb la qual, un any més, es convida a la ciutadania a viure el comerç local durant les festes nadalenques. El Consistori, a través d'esta regidoria, ha invertit en esta campanya i en l'organització dels mercats nadalencs un total de 157.000 euros.

L'alcalde de Sagunt, Darío Moreno, i la regidora delegada de Comerç i Mercats, Ana María Quesada, juntament amb el president de l'Associació de Comerciants 9 d'Octubre, Gregorio Garda, i més representants de les associacions de comerciants de Sagunt i el Port de Sagunt han presentat este dimarts la iniciativa de sensibilització i promoció que té per objectiu motivar als veïns i veïnes del municipi a comprar i continuar donant suport al comerç local també en estes dates.

Per a això s'ha elaborat material promocional com ara cartelleria per a exposar en els establiments i s'han repartit moquetes roges a 189 comerços de Sagunt i 381 del Port de Sagunt –570 en total– perquè es col·loquen a les portes dels establiments, tot això amb l'ànim de transmetre a la ciutadania la calidesa d'estes festes tan entranyables i la importància que té consumir en el comerç local per al municipi, al mateix temps que s'han organitzat diferents activitats d'animació i promoció que ajuden a potenciar i estimular les compres nadalenques en els dos nuclis de la ciutat.

El primer edil ha subratllat el **«treball col·lectiu per a enfortir al xicotet comerç, tradicional i de barri»** d'esta iniciativa així com l'**«aspecte sentimental i tots els beneficis que té per a la ciutat»** el comerç de proximitat. **«Precisament en dates nadalenques toca, encara més, que ens recordem dels nostres veïns i veïnes que estan ací alçant la persiana dia rere dia. No hi ha decisió de consum xicoteta quan s'està parlant del xicotet comerç»**, ha manifestat Moreno.

**«Crec que, en este sentit, tot el que siga ajudar podem fer-ho des de tots els àmbits; i ací, la ciutadania, en l'àmbit personal, té moltíssim a dir»**, ha agregat l'alcalde, que ha convidat a reflexionar sobre el model de ciutat que cada persona vol i ha animat a tothom a viure el nadal de la mà del xicotet comerç.

Per la seua part, la regidora de Comerç i Mercats ha detallat que l'Ajuntament de Sagunt, a través del departament que dirigix, ha invertit en esta campanya i en l'organització dels mercats nadalencs un total de 157.000 euros i ha agraït el suport i la col·laboració de les associacions de comerciants del municipi. **«Tenim molta sort perquè sempre tenim la companyia de les associacions de comerciants del nostre municipi, buscant la millor manera de fer arribar a la ciutadania que el comerç està ací, que volem oferir tots els productes que venem i tractar-los tan bé com siga possible»**, ha manifestat.

El president de l'Associació de Comerciants 9 d’Octubre, Gregorio Garda, ha agraït en nom de totes les associacions de comerciants del municipi la posada en marxa d'esta iniciativa un any més. **«Gràcies a estes accions ampliem la vistositat, la lluminositat i la il·lusió de comprar; tot allò que sume, per a les associacions de comerç sempre és d'agrair»**, ha assenyalat. **«Que l'hàbit de compra continue sent en el nostre municipi, als nostres carrers, i que hi haja vida i música»**, ha animat.

**Un cartell minimalista**

Jesús Barcenilla, dissenyador gràfic amb una dilatada experiència en el món del disseny i de la publicitat que ha sigut en esta ocasió l'encarregat d'elaborar el cartell de la campanya ha explicat el procés d'inspiració i de creació d'este, que partix d'una línia de disseny minimalista molt utilitzada actualment en exposicions d'art o en esdeveniments d'avantguarda del disseny, i que usa una imatge amb molt de protagonisme, en primeríssim primer pla, per a centrar l'atenció acompanyada d'una tipografia que permet que es veja molt bé el missatge. Barcenilla ha matisat que ha esquivat la incitació a la compra i se centra en **«viure l'experiència»**, que **«és més il·lusionant que comprar»**.

**«Quan vaig pensar en com plasmar el Nadal, vaig pensar en com havia sigut el Nadal per a mi, i per a mi el Nadal començava a la meua casa quan els meus pares venien amb el que jo deia ‘la caixa del Nadal’ i, en obrir-la, jo veia una cosa molt semblant a això: la garlanda i coses amb les quals anàvem a decorar el jardí i la casa. I llavors ho vaig tindre clar»**, ha relatat el dissenyador.

**«Hem buscat una imatge diferent i trencadora»**, ha puntualitzat la regidora de Comerç, que ha afegit que la idea era **«donar-li color i vida»** al comerç de proximitat en nadal, **«sempre buscant la màxima eficiència dels diners públics»**.

**Mercats de Nadal i de Reis**

El Triángulo Umbral del Port de Sagunt acollirà des del 17 fins al 25 de desembre el tradicional Mercat de Nadal, en el qual podran participar tots aquells comerços del municipi que ho desitgen, acollint-se a les bases de participació. Posteriorment, del 30 de desembre al 6 de gener se celebrarà en la plaça Cronista Chabret de Sagunt el Mercat de Reis, que s'acompanyarà amb una exposició de productes artesanals típics de les dates nadalenques com ara torrons, pastes nadalenques, caramels artesanals, joguets o carbó, entre altres; en esta mostra també podran participar tots els establiments del municipi que reunisquen les característiques específiques per a això. Ambdues zones comercials estaran adornades amb motius nadalencs i dotades d'animació nadalenca.

El Mercat de Nadal del Port de Sagunt s'inaugurarà oficialment este diumenge, 18 de desembre, a les 12.00 hores, i el seu horari serà d'11.00 a 14.00 i de 16.00 a 21.00 hores. En el cas del Mercat de Reis de Sagunt, estarà obert en el mateix tram horari i se celebrarà a partir del dia 30 de desembre.

L'organització de tots dos mercats serà a càrrec de l'empresa Global Marketing Events i els dos recintes comptaran amb al voltant de 40 llocs de venda, entre els quals formaran part aquells venedors del municipi que vulguen participar i els productes dels quals s'adeqüen a la tipologia establida. S'oferiran, a més, activitats d'entreteniment tant per a majors com per a xiquets i xiquetes com ara cançons, ninots d'animació, atraccions, etcètera.

**Fil musical i il·luminació**

Així mateix, s'ha instal·lat un fil musical en les zones més comercials d'ambdós nuclis del municipi amb la finalitat de fomentar l'ambient nadalenc i així fer més agradables les compres nadalenques. L'esmentada ambientació està a Sagunt als carrers Camí Reial (des del Consistori fins a l'altura de l'estanc), Doctor Palos (des de l'inici fins als jutjats), Horts (des de la delegació d'Hisenda fins al Mercat Municipal) i la plaça Cronista Chabret; mentre que en el Port de Sagunt se situa en les avingudes de la Hispanitat (des de la rotonda de Sant Carles fins a la rotonda de Ramón de la Sota), Camp de Morvedre (des del Triángulo Umbral fins al col·legi de Begoña) i 9 d'Octubre (des del Triángulo Umbral fins a la Gerència), així com en la plaça del Sol (al voltant del Mercat Municipal). L'horari d'emissió musical serà de 10.00 a 13.30 i de 17.00 a 20.30 hores.

Això se suma a l'acte d'inauguració de l'encesa de llums de Nadal, que va tindre lloc de manera simultània el dia 2 en la Tinença d'Alcaldia del Port de Sagunt i en la plaça Cronista Chabret de Sagunt. En este sentit, la regidora ha explicat que es reduirà el consum en 2 kw per dia gràcies a la tecnologia emprada. **«Tenim esta sensibilització activa de buscar el màxim estalvi i reduir al màxim la despesa»**, ha assegurat la edil de Comerç.

A banda, estos Nadals l'Ajuntament ha apostat per il·luminar els carrers i places de la ciutat amb decoracions modernes, innovadores i ecorresponsables en color blanc càlid, daurat i blanc pur com a contrast. Per a això, el Consistori ha incrementat més del doble el pressupost que anys anteriors havia destinat a tal finalitat, amb nous trams il·luminats en el Port de Sagunt com els carrers Palmereta (primer tram i segon tram des de 9 d'Octubre), Cid Campeador (des de la rotonda amb forma de mitja lluna), Alacant (segon tram, aproximadament a l'altura de les botigues de merceria i d'animals), Barcelona (des de la cantonada del carrer Alacant) i Verge del Carmen, l'avinguda Arquitecte Alfredo Simón (des del carrer Illa de Còrsega fins a Vent de Penagall) i la plaça Rodrigo; mentre que a Sagunt els nous trams són el carrer Castell, les avingudes Montiver (des de la plaça Cerverola fins al carrer Carcanyo) i País Valencià, la plaça Pedres Blaves i la rotonda de l'avinguda Sants de la Pedra que hi ha enfront del col·legi.

**XXVIII Concurs d'Aparadorisme**

A més a més, s'ha ampliat la decoració en les vies que ja estaven ornamentades i, d'altra banda, s'ha organitzat el XXVIII Concurs d'Aparadorisme per a establiments. Quesada ha indicat que seguix obert el termini d'inscripció fins a les 23.59 hores d'este dimarts a la nit i ha animat a tots els establiments a inscriure's. **«Busquem que este concurs seguisca actiu pel que representa per als comerços. Volem des de l'Ajuntament donar suport a aquells comerços que més s'acuren i li posen més acolorit als seus aparadors»**, ha conclòs.

Les accions previstes en la campanya també inclouen la col·locació de lones en l'edifici del Consistori i de la Tinença d'Alcaldia així com de _roll-ups_ en diferents espais comercials del municipi.

A la presentació han assistit, a més del president de l'Associació de Comerciants 9 d'Octubre, Gregorio Garda, el president de l'Associació de Comerciants i Professionals del Port de Sagunt, Marcelo Cuadros; el president de l'Associació de Comerciants, Empresaris i Industrials de Sagunt i Comarca, José Luis Doblaré; i Belvis Plaza, de l'Associació de Comerciants Ciutat de Sagunt.

![](/media/gjpoimqn/c2_val_cartell_campanyanadalcomerçlocal.jpg?width=607.5568181818182&height=850)

*   [](http://www.facebook.com/sharer.php?u=https://aytosagunto.es/va/actualitat/presentacio-campanya-nadalenca-comerc-proximitat-sagunt-2022-12-13/ "Facebook")
*   [](http://twitter.com/share?url=https://aytosagunto.es/va/actualitat/presentacio-campanya-nadalenca-comerc-proximitat-sagunt-2022-12-13/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-campanya-nadalenca-comerc-proximitat-sagunt-2022-12-13/ "Linked In")
*   [](mailto:?body=https://aytosagunto.es/va/actualitat/presentacio-campanya-nadalenca-comerc-proximitat-sagunt-2022-12-13/)